(25 มิ.ย.48) คุณหญิงสุดารัตน์ เกยุราพันธุ์ รัฐมนตรีว่าการกระทรวงเกษตรและสหกรณ์ เปิดเผยว่า ในวันที่ 12 ก.ค. นี้ กระทรวงเกษตรฯจะประกาศให้ประเทศไทยเป็นพื้นที่ปลอดเชื้อไข้หวัดนก ภายหลังเฝ้าระวังการระบาดจนครบ 90 วัน โดยจะมีการเชิญตัวแทนจากองค์การโรคระบาดสัตว์ระหว่างประเทศ หรือ (โอไออี) เข้าตรวจรับรอง หลังจากนั้นจะเรียกผู้ประกอบการผลิตและส่งออกไก่ภายในประเทศเข้าประชุมร่วมกันเพื่อชี้แจงถึงแนวทางการส่งออกสินค้า ในการกำหนดมาตรฐานความปลอดภัยของไก่อย่างเข้มงวด สำหรับรูปแบบการส่งออกสินค้าไก่หลังจากนี้ จะมีการติดสัญลักษณ์ตัว Q หรือสินค้าคุณภาพให้กับไก่ที่ส่งออก เพื่อเป็นการสร้างความมั่นใจให้กับประเทศผู้นำเข้า โดยตั้งเป้าเพิ่มปริมาณการส่งออกจาก 200,000 ตันเป็น 400,000 ตัน ภายในปีนี้  สำหรับตลาดส่งออกไก่ที่สำคัญของไทยนั้น คุณหญิงสุดารัตน์กล่าวว่า ได้แก่ สหภาพยุโรป และญี่ปุ่น ส่วนตลาดใหม่ที่จะมีการส่งออกเพิ่มเติม ก็คือประเทศในแถบตะวันออกกลาง โดยตลาดทั้งหมดนี้จะเน้นการส่งออกทั้งไก่แปรรูปและไก่สด ซึ่งในส่วนของไก่สด กระทรวงเกษตร ฯ มั่นใจว่าจะส่งออกได้กว่า 1 แสนตัน จากที่เคยถูกระงับในช่วงที่มีการระบาดของโรคไข้หวัดนกในประเทศไทย
คุณหญิงสุดารัตน์ เกยุราพันธุ์ คุณหญิงสุดารัตน์